Natalie Mets

Natalie Mets (sündinud 18. aprillil 1991 Tallinnas) on kultuurikorraldaja ja poliitik. Alates 2021. aasta detsembrist on ta Tallinna ööelu nõunik.

Haridus 
Mets on lõpetanud 2010. aastal Kadrioru Saksa Gümnaasiumi ja 2014. aastal Tartu Ülikooli Viljandi Kultuuriakadeemia kultuurikorralduse eriala. 2012. aastal viibis ta vahetusõpilasena Stockholm School of Economics Riia filiaalis. Hetkel õpib ta Tallinna Ülikooli magistrantuuris sotsioloogiat ning uurib eesti ja vene noorte integratsiooni läbi ööelu ja klubikultuuri.

Karjäär 
Natalie Mets on ligi kümme aastat tegutsenud erinevates valdkondades projektijuhina.

Pärast ülikooli veetis ta Balti-Ameerika Vabaduse Fondi stipendiumiga aasta aega New Yorgis töötades Brooklynis asuvas muusika managemendi firmas We are Free. Ta on olnud pikalt seotud Eesti Kunstiakadeemiaga, töötades aastatel 2015–2017 Hannes Praksi juhitud sisearhitektuuri osakonnas eriprojektide koordinaatorina ning andes graafilise disaini bakalaureuse tudengitele kultuurikorralduse õppeainet. Aastal 2017. kutsuti Mets korraldama ERKI moeshow 30. juubelit.

Mets on olnud erinevates rollides mitmete Eesti muusikafestivali (Sõru Saund, Mägede Hääl, Tallinn Music, Weekend Festival Baltic) korraldus meeskondades ning töötanud ka tehnoloogiasektoris olles projektijuht häkatone korraldavas Garage48-s ning Latitude 59 konverentsil.

IDA Raadio 
IDA raadio algatajad Robert Nikolajev, Natalie Mets ja Ats Luik alustasid raadio tegevuse planeerimise ning korraldamisega 2017. aasta oktoobris ning IDA Raadio esimene eetripäev oli 2018. aasta 1. mail. 

2020. aasta alguses avati IDA raadio filiaal Helsingis, mille üheks eesmärgiks on kahe riigi vahelise kultuurikoostöö võimendamine. IDA raadio Tallinna kanalil on üle 200 regulaarse saatejuhi ning kogu raadio tegevus toimub täieliku vabatahtlikkuse alusel. IDA raadio on korraldanud ka kolm rahvusvahelist heliresidentuuri ning raadioga on seotud plaadifirma MIDA.

Poliitika 
Natalie Mets astus Sotsiaaldemokraatliku Erakonda 30. septembril 2020. Ta on öelnud, et teda julgustas poliitikasse sisenema president Toomas Hendrik Ilves. 

2021. aasta kohalike omavalitsuste valimistel kandideeris Mets Põhja-Tallinna ringkonnas Tallinna öölinnapea kandidaadina. Ta sai 523 häält ning osutus valituks Põhja-Tallinna linnaosakokku, kus kuulub ka korrakaitse komisjoni. Tallinna Linnavalitsuse Keskerakonna ja sotsiaaldemokraatide koalitsioonis täidab Mets Tallinna ööelu nõuniku rolli. Alates 2022. aastast kuulub Mets Sotsiaaldemokraatliku Erakonna Tallinna juhatusse ning on Haabersti osakonna juht. Alates 2022. aastast kuulub Natalie Mets SA Tallinna Kultuurikatel ning psüühikahäiretega inimeste toetamisele suunatud Haabersti klubimaja nõukogudesse.

Lisaks kultuuripoliitikale on Natalie Mets ka aktiivne vähemuste ja naiste õiguste eest seisja, olles muuhulgas üks rahvaalgatuse "Noortele tasuta menstruatsiooni tarvikud" algatajatest ning MTÜ Päevad ja Ööd asutajatest.

Ööelust 
Esimest korda kirjutas Natalie avalikult ööelust, kui linnale positiivsest maineliselt ja majanduslikust harust 2018. aastal Sirbis, kus kirjutas muuhulgas : “Ka Tallinnas on tarvis kedagi, kes kutsuks kokku poliitikud, klubikultuuri esindajad ja linnaelanikud. Tallinnal on väga suur potentsiaal meelitada noori, kes turgutavad meie majandust niisamuti, nagu nad teevad seda praegu Amsterdamis, Londonis ja Berliinis.” 

7. jaanuaril 2021 esitlesid Tallinna sotsiaaldemokraadid oma linnapeakandidaadina Raimond Kaljulaidi ning öölinnapea kandidaadina Natalie Metsa. Kampaania perioodil oli Metsa suurimaks oponendiks keskerakondlasest abilinnapea Aivar Riisalu, kes end Metsaga peetud teledebatis ise Tallinna öölinnapeaks nimetas. 

Metsa ülesanne Tallinna linnavalitsuses on nõustada Tallinna linnavalitsuse liikmeid linna kultuuri- ja ettevõtluskeskkonda toetava mitmekülgse ööelu tervikliku strateegia arendamise küsimustes.

Viited 

Sündinud 1991